હવે સતાધાર તરફનો રસ્તો ઝડપથી કાપવો પડે તેમ હતું, કારણકે એમ ન કરીએ તો કનકાઈની ચેકપોસ્ટથી અંદર જવા ન મળે. ત્યાં પાંચ વાગ્યા સુધી દર્શન કરીને પાછું આવી જવું પડે તેમ હતું. અમે ગાડી દોડાવવા કહ્યું અને સાડા ત્રણે ગેટથી અંદર પ્રવેશ્યા. ભરપૂર લીલોતરી અને ગાઢ જંગલ, પણ ક્યાંય એકેય હરણ કે સાબર નહીં, બધાંની આંખો બારીની બહાર થતી નાનામાં નાની હલનચલન ઝડપવા તત્પર, પણ કાંઈ દેખાયું નહીં, લગભગ આઠેક કિલોમિટર પછી હરણાંના ઝુંડ દેખાયા, થોડેક દૂર બે શિયાળ જોયા, સાબર અને નીલગાય પણ દેખાયા, જાણે વન સજીવન થયું. એ બધું જોતા જોતા અમે અંતે કનકાઈ માતાજીના દર્શન માટે મંદિર પહોંચ્યા.